Neuvoston päätöslauselma, annettu 15 päivänä heinäkuuta 2003, vammaisten työllisyyden ja sosiaalisen osallisuuden edistämisestä



Virallinen lehti nro C 175 , 24/07/2003 s. 0001 - 0002



Neuvoston päätöslauselma, annettu 15 päivänä heinäkuuta 2003, vammaisten työllisyyden ja sosiaalisen osallisuuden edistämisestä (2003/C 175/01) EUROOPAN UNIONIN NEUVOSTO, joka (1) KOROSTAA, että Euroopan unionissa on huomattava määrä vammaisia, jotka kohtaavat monenlaisia vaikeuksia jokapäiväisessä elämässään ja jotka eivät voi aina käyttää oikeuksiaan, (2) TOTEAA, että Euroopan yhteisön perustamissopimuksen mukaan yhteisö voi toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi, (3) PALAUTTAA MIELEEN erityisesti, että Euroopan yhteisön perustamissopimuksen 13 artiklan perusteella, jonka mukaan neuvosto voi toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi, neuvosto antoi 27 päivänä marraskuuta 2000 direktiivin 2000/78/EY(1) yhdenvertaista kohtelua työssä ja ammatissa koskevista yleisistä puitteista, (4) PALAUTTAA MIELEEN, että Euroopan perusoikeuskirjan 21 artiklassa tunnustetaan kaikenlaisen syrjinnän torjumisen merkitys ja 26 artiklan mukaan unioni tunnustaa vammaisten oikeuden päästä osallisiksi toimenpiteistä, joilla edistetään heidän itsenäistä elämäänsä, yhteiskunnallista ja ammatillista sopeutumistaan sekä osallistumistaan yhteiskuntaelämään, ja kunnioittaa tätä oikeutta, (5) KATSOO, että Euroopan työllisyysstrategia on keskeinen väline, jolla tuetaan vammaisten pääsyä yleisille työmarkkinoille, (6) OTTAA HUOMIOON Lissabonissa maaliskuussa 2000 pidetyn Eurooppa-neuvoston päätelmät, (7) PALAUTTAA MIELEEN 3 päivänä joulukuuta 2001 tehdyn neuvoston päätöksen 2001/903/EY Euroopan vammaisten teemavuodesta 2003(2), (8) PALAUTTAA MIELEEN vammaisten integraatiopolitiikasta vastaavien ministereiden poliittisen julkilausuman (Malaga, 8. toukokuuta 2003), jossa vahvistetaan, että seuraavan vuosikymmenen päätavoitteita on vammaisten ja heidän perheidensä elämänlaadun parantaminen, (9) PALAUTTAA MIELEEN myös a) neuvoston ja neuvostossa kokoontuneiden jäsenvaltioiden hallitusten edustajien 20 päivänä joulukuuta 1996 antaman päätöslauselman vammaisten yhtäläisistä mahdollisuuksista(3); b) Euroopan komission vuonna 2000 antaman tiedonannon "Esteetön Eurooppa vammaisille"; c) Euroopan parlamentin mainitusta komission tiedonannosta "Esteetön Eurooppa vammaisille" 4 päivänä huhtikuuta 2001 antaman päätöslauselman; d) neuvoston 6 päivänä helmikuuta 2003 antaman päätöslauselman "eAccessibility" - vammaisten tietoyhteiskuntaan osallistumisen helpottamisesta(4); e) neuvoston 5 päivänä toukokuuta 2003 antaman päätöslauselman vammaisten oppilaiden ja opiskelijoiden yhtäläisistä mahdollisuuksista koulutukseen(5); f) neuvoston 6 päivänä toukokuuta 2003 antaman päätöslauselman vammaisten mahdollisuuksista päästä kulttuurilaitoksiin ja -tiloihin ja nauttia kulttuuritoiminnasta(6), (10) OTTAA HUOMIOON, että vammaisten täysimääräiselle osallistumiselle yhteiskuntaan on vielä monia esteitä, mikä johtaa usein sosiaaliseen syrjäytymiseen ja köyhyyteen, (11) OTTAA HUOMIOON neuvoston epävirallisessa kokouksessa Nafplionissa 23. ja 24. tammikuuta 2003 käydyt keskustelut, joissa korostettiin tarvetta sisällyttää vammaiskysymykset entistä laajemmin työllisyyspolitiikkaan ja sosiaalisen suojelun politiikkaan, (12) PANEE MERKILLE toiminnan, joka liittyy valmisteltavana olevaan Yhdistyneiden Kansakuntien oikeudellisesti sitovaan asiakirjaan vammaisten oikeuksien ja ihmisarvon edistämiseksi ja suojelemiseksi, ja ottaa huomioon komission tiedonannon "Tavoitteena oikeudellisesti sitova Yhdistyneiden Kansakuntien asiakirja vammaisten oikeuksien ja ihmisarvon edistämiseksi ja suojelemiseksi" (tammikuu 2003), KEHOTTAA JÄSENVALTIOITA JA EUROOPAN KOMISSIOTA TOIMIVALTUUKSIENSA MUKAISESTI i) edistämään laajempaa yhteistyötä kaikkien vammaisorganisaatioiden kanssa kansallisella ja Euroopan tasolla, kansalaisyhteiskunta mukaan luettuna; ii) edistämään vammaisten täysimääräistä integroitumista ja osallistumista yhteiskunnan kaikilla aloilla tunnustaen vammaisten yhtäläiset oikeudet muiden kansalaisten kanssa; iii) toimimaan edelleen esteiden poistamiseksi vammaisten integroitumiselta ja osallistumiselta työmarkkinoille toteuttamalla yhdenvertaista kohtelua edistäviä toimenpiteitä ja parantamalla integroitumista sekä koulujärjestelmään osallistumista kaikilla tasoilla; iv) edistämään edelleen vammaisten elinikäisen koulutuksen saatavuutta ja tässä yhteydessä kiinnittämään erityistä huomiota uuden tieto- ja viestintätekniikan ja Internetin esteettömään käyttöön oppimisen laadun, ammatillisen koulutuksen sekä työnsaannin parantamiseksi; v) poistamaan esteitä, jotka haittaavat vammaisten osallistumista yhteiskuntaan ja erityisesti työelämään, sekä estämään uusien esteiden muodostuminen edistämällä "design for all" -periaatetta; vi) varmistamaan yhdenvertaista kohtelua työssä ja ammatissa koskevista yleisistä puitteista annetun direktiivin saattamisen osaksi kansallista lainsäädäntöä ja täytäntöönpanon ennen sovittuja määräaikoja; vii) pohtimaan tarvetta lisätoimenpiteisiin vammaisten työllisyyden ja sosiaalisen osallisuuden edistämiseksi; viii) tarkastelemaan mahdollisuutta toteuttaa Euroopan työllisyysstrategian tavoitteiden mukaisia kansallisia ja yhteisön toimenpiteitä vammaisten työllisyyden edistämiseksi; ix) kiinnittämään enemmän huomiota vammaiskysymyksiin laadittaessa tulevia köyhyyden ja sosiaalisen syrjäytymisen torjuntaa koskevia kansallisia toimintasuunnitelmia; x) jatkamaan Euroopassa alan tietojen ja kokemusten vaihtoa, johon osallistuvat tapauksen mukaan eurooppalaiset tahot ja verkostot, joilla on asiaankuuluvaa kokemusta tältä alalta; xi) keräämään tilastotietoja vammaisten tilanteesta, kiinnittäen erityistä huomiota sukupuolen mukaan jaoteltuihin tietoihin, sekä palvelujen ja etujen kehittämisestä tälle ryhmälle; xii) tukemaan vammaisasioita käsittelevän EU:n korkean tason työryhmän työtä; xiii) vahvistamaan vammaisia koskevien näkökohtien huomioon ottamista kaikkien asiaankuuluvien politiikkojen laadinta-, täytäntöönpano-, seuranta- ja arviointivaiheessa; xiv) kiinnittämään asianmukaista huomiota vammaisten naisten huolenaiheisiin vammaisia koskevia politiikkoja toteutettaessa, suunniteltaessa ja arvioitaessa naisten yhdenvertaisen kohtelun varmistamiseksi; KANNUSTAA TYÖMARKKINAOSAPUOLIA xv) vammaisten yhtäläisten mahdollisuuksien ja työnsaannin edistämisestä 20 päivänä tammikuuta 2003 antamansa julkilausuman hengessä edistämään toimiensa ja työehtosopimustensa avulla kaikilla asiaa koskevilla etujärjestöjen vuoropuhelun tasoilla vammaisten integroitumista, erityisesti yleisille työmarkkinoille pääsyä. (1) EYVL L 303, 2.12.2000, s. 16. (2) EYVL L 335, 19.12.2001, s. 15. (3) EYVL C 12, 13.1.1997, s. 1. (4) EUVL C 39, 18.2.2003, s. 5. (5) EUVL C 134, 7.6.2003, s. 6. (6) EUVL C 134, 7.6.2003, s. 7.